text: প্রকাশিত: ০৭:০৭ পিএম, ১৫ জুন ২০২১
  দলীয় শিষ্টাচার এবং নীতিবহির্ভূত কর্মকাণ্ড পরিহার করে শেখ হাসিনার হাতকে সুসংহত করার প্রত্যয়ে দলীয় কার্যক্রম চালিয়ে যাওয়ার আহ্বান জানিয়েছেন কাতালোনিয়া আওয়ামী লীগের নবগঠিত আহ্বায়ক কমিটির প্রধান আহ্বায়ক নূরে জামাল খোকন।
  আওয়ামী লীগ সভাপতি ও প্রধানমন্ত্রী শেখ হাসিনার কারামুক্তি দিবস উপলক্ষে আয়োজিত সভায় তিনি এ মন্তব্য করেন। ১৪ জুন বার্সেলোনার স্থানীয় একটি হলে আয়োজিত হয় এ সভা। কাতালোনিয়া আওয়ামী লীগের আহ্বায়ক নুরে জামাল খোকনের সভাপতিত্বে এবং সদস্য শিহাব মিয়ার পরিচালনায় অনুষ্ঠিত হয় সভা।
  এ সময় অনুষ্ঠানে অন্যানের মধ্যে উপস্থিত ছিলেন- স্পেন আওয়ামী লীগের সহ-সভাপতি সাব্বির আহমেদ দুলাল, মহিলা সম্পাদিকা খাদিজা আক্তার মনিকা, কাতালোনিয়া আওয়ামী লীগের যুগ্ম আহ্বায়ক আবু তালেব আল মামুন লাবু, মির্জা সালাম, মো.নজরুল ইসলাম, সদস্য ইকবাল বকশী, রহমান সাহাব, আমিনুল ইসলাম বাবু, মাকসুদা শরিফ, রুবেল হোসেন, আওয়ামী লীগ নেতা সোবহান মিয়া, এলাইছ মিয়াসহ কাতালোনিয়া আওয়ামী লীগের অঙ্গ এবং সহযোগী সংগঠনের নেতারা।
  সভায় বক্তারা শেখ হাসিনার কারামুক্তি দিবস সম্পর্কে বক্তব্যে বলেন, সেনাসমর্থিত তত্ত্বাবধায়ক সরকারের সময় ২০০৭ সালের ১৬ জুলাই সুধা সদনের বাসভবন থেকে গ্রেফতার হয়েছিলেন তৎকালীন বিরোধী দলীয় নেতা শেখ হাসিনা। বন্দি থাকা অবস্থায় কারা অভ্যন্তরে শেখ হাসিনা অসুস্থ হয়ে পড়লে ওই সময় বিদেশে চিকিৎসার জন্য তাকে মুক্তি দেয়ার দাবি ওঠে বিভিন্ন মহল থেকে।
  আওয়ামী লীগসহ অন্যান্য অঙ্গ ও সহযোগী সংগঠনের ক্রমাগত চাপ, আপসহীন মনোভাব ও অনড় দাবির মুখে তৎকালীন তত্ত্বাবধায়ক সরকার শেখ হাসিনাকে মুক্তি দিতে বাধ্য হয়। দীর্ঘ ১১ মাস কারাভোগের পর ২০০৮ সালের ১১ জুন সংসদ ভবন চত্বরে স্থাপিত বিশেষ কারাগার থেকে মুক্তি পান।
  মুক্তি পেয়েই চিকিৎসার উদ্দেশ্যে যুক্তরাষ্ট্রে যান শেখ হাসিনা। সেখানে চিকিৎসাধীন অবস্থায়ই তার অস্থায়ী জামিনের মেয়াদ কয়েক দফা বাড়ানো হয়। ২০০৮ সালের ৬ নভেম্বর দেশে ফিরলে স্থায়ী জামিন দেয়া হয় তাকে। ২০০৮ সালে কারামুক্ত হওয়ার পরের বছর থেকেই শেখ হাসিনার কারামুক্তি দিবস হিসেবে পালন করে আসছে আওয়ামী লীগ ও এর সহযোগী সংগঠনগুলো।
  অনুষ্ঠানে নেতারা নবগঠিত কাতালোনিয়া আওয়ামী লীগের আহ্বায়ক কমিটির বিরোধিতাকারীদের তীব্র সমালোনা করে বলেন, কাতালোনিয়ায় আওয়ামী রাজনীতি করতে হলে অবশ্যই ইউরোপ আওয়ামী লীগ তথা স্পেন আওয়ামী লীগকে মেনে রাজনীতি করতে হবে, বিকল্প চিন্তার কোনো সুযোগ নেই।
  টেলিকনফারেন্সে স্পেন আওয়ামী লীগের সাধারণ সম্পাদক মো. রিজভী আলমও সকলকে দলীয় হাইকমান্ড মেনে রাজনীতি করার আহ্বান জানিয়ে বক্তব্য দেন। অনুষ্ঠানে প্রধান আহ্বায়কের লিখিত বক্তব্য পাঠ করেন আহ্বায়ক সদস্য ইকবাল বকশী। পরে সভায় উপস্থিত নেতাকর্মীর জন্য নৈশভোজেরও আয়োজন করা হয়।